Diari Oficial de la Generalitat Valenciana


Sumari del DOGV 2863, del 06-11-1996 (1996/839758)

DECRET 188/1996, de 18 d'octubre, del Govern Valencià, pel qual es crea el Centre dels Esports de la Mar de la Generalitat Valenciana.
--------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/10/18/188/dof/vci/html**

### Dades del document

Número de DOGV
:   2863

Data del DOGV
:   06-11-1996

Secció del DOGV
:   DISPOSICIONS GENERALS

Número del document
:   1996/839758


Data del document
:   18-10-1996

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

DECRET 188/1996, de 18 d'octubre, del Govern Valencià, pel qual es crea el Centre dels Esports de la Mar de la Generalitat Valenciana.   
L'Estatut d'Autonomia de la Comunitat Valenciana estableix, en el seu article 31.28, que l'esport i l'oci són competència exclusiva de la Generalitat Valenciana, així com la regulació i l'administració de l'ensenyament en tota la seua extensió, nivells i graus, modalitats i especialitats, tals com assenyala l'article 35 del mateix text estatutari i sense perjudici d'allò que s'ha previst en els articles 27 i 149.30.1 de la Constitució espanyola.  
Conscients de la importància de l'esport com a bé cultural, les Corts Valencianes van aprovar la Llei 4/1993, de 20 de desembre, de l'Esport de la Comunitat Valenciana, en el títol II, capítol III, on es regula l'exigència de titulacions esportives, el desenrotllament reglamentari dels seus diversos graus i l'expedició de titulacions.  
En aquest marc, pel Reial Decret 1952/1996, de 23 d'agost, sobre traspàs de funcions i serveis de l'administració de l'Estat a la Generalitat Valenciana en matèria d'ensenyaments nauticoesportius i subaquaticoesportius, la Generalitat Valenciana ha assumit les funcions i els serveis de l'administració de l'Estat corresponents a l'autorització de les escoles per als ensenyaments de vela, motonàutica i navegació d'esbarjo i les corresponents a l'autorització i obertura de centres, i a la realització i el control d'exàmens per a l'accés a titulacions esportives subaquàtiques, així com l'expedició de títols esportius que habiliten per a l'exercici de totes aquestes activitats i la realització i el control d'exàmens per a l'accés a les embarcacions d'esbarjo.  
En virtut d'això, a proposta de la consellera de Cultura, Educació i Ciència i amb deliberació prèvia del Govern Valencià, en la reunió del dia 18 d'octubre de 1996,  
DECRETE  
Article 1  
1. Es crea el Centre dels Esports de la Mar de la Generalitat Valenciana.  
2. El Centre dels Esports de la Mar de la Generalitat Valenciana dependrà de la Conselleria de Cultura, Educació i Ciència, a través de la Direcció General de l'Esport.  
Article 2  
El Centre dels Esports de la Mar de la Generalitat Valenciana tindrà, de conformitat amb les disposicions vigents en la matèria, els següents objectius:  
1. Autoritzar l'obertura de centres i escoles per als ensenyaments de vela, motonàutica, navegació d'esbarjo i activitats subaquàtiques.  
2. Realitzar i controlar els exàmens per a l'accés a titulacions esportives subaquàtiques i d'embarcacions d'esbarjo.  
3. Expedir els títols esportius que habiliten per al desenrotllament de les activitats descrites.  
4. Totes les altres funcions relacionades amb les matèries descrites que se li atribuïsquen o encomanen.  
Article 3  
L'exercici de les funcions descrites en l'article anterior es realitzarà de conformitat amb els criteris establerts per la normativa estatal sobre el contingut dels programes, tipus de titulació o disseny de les proves.  
Article 4  
Es constituirà una Comissió Assessora del Centre dels Esports de la Mar de la Generalitat Valenciana, que estarà integrada pels següents membres:  
a) President: el director general de l'Esport.  
b) Vocals:  
- Tres representants designats per la Conselleria de Cultura, Educació i Ciència.  
- Tres representants designats per les federacions esportives d'activitats subaquàtiques, motonàutica i vela, de la Comunitat Valenciana, respectivament.  
c) Secretari: un funcionari de la Direcció General de l'Esport, que actuarà amb veu però sense vot.  
Article 5  
1. Les activitats del Centre dels Esports de la Mar de la Generalitat Valenciana podran realitzar-se directament o a través dels instruments i acords de col·laboració que s'establisquen per al desenrotllament i el control d'aquestes funcions.  
2. Els organismes o entitats que, en el seu cas i segons allò que s'ha establert en l'apartat anterior, assumisquen activitats corresponents als Centre dels Esports de la Mar de la Generalitat Valenciana podran rebre anualment de la Generalitat Valenciana l'aportació econòmica que s'establisca quan es formalitze l'oportú conveni o acord.  
Article 6  
El personal que preste serveis al Centre dels Esports de la Mar de la Generalitat Valenciana es regirà, amb caràcter general, per la legislació de la funció pública valenciana.  
Al front del Centre dels Esports de la Mar de la Generalitat Valenciana podrà nomenar-se un director amb les característiques i les condicions que es determinen per acord del Govern Valencià.  
DISPOSICIó TRANSITòRIA  
Mentre no es dicten les disposicions de desenrotllament i aplicació d'aquest decret per a la constitució i el funcionament del Centre dels Esports de la Mar de la Generalitat Valenciana, les funcions en aquesta matèria s'exerciran directament per la Direcció General de l'Esport.  
DISPOSICIONS FINALS  
Primera  
Es faculta els consellers de Cultura, Educació i Ciència i d'Economia i Hisenda per a dictar les normes necessàries per al desenrotllament i l'execució d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 18 d'octubre de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
La consellera de Cultura, Educació i Ciència,  
MARCELA MIRó PÉREZ


Còpia Permalink ELI